Къэзакъ къуажэхэм щызэхуахьэсыжа IуэрыIуатэ
Котляровхэ Викторрэ Мариерэ я тхылъ тедзапIэм иджыблагъэ къыщыдэкIащ «Къэбэрдей-Балъкъэрым щыIэ къэзакъ къуажэхэм щызэхуахьэсыжа псалъэжьхэмрэ псынщIэрыпсалъэхэмрэ» фIэщыгъэм щIэт тхылъ гъэщIэгъуэн. Ар зэхэзыгъэувар Май къалэ щыщ къэхутакIуэ Бурда Эдуардщ. Илъэс тIощIым нэблагъэкIэ абы къэзакъ къуажэхэр къызэхикIухьурэ цIыхубэ творчествэм и Iэужьхэр зэхуихьэсыжащ.
«Тэрч къэзакъхэм я бзэр я лъэпкъ щхьэхуэныгъэр къытещу зэфIэува хъуащ. А бзэм и лъабжьэр Урысейм и Ищхъэрэ, Курыт щIыналъэхэм къыщожьэ — абыхэм къикIауэ щытащ Кавказ Ищхъэрэм къэIэпхъуа къэзакъхэр. Тэрч къэзакъхэм я иджырей говорхэм литературэбзэм щыщ куэд зыщIишами, езым и щхьэхуэныгъэ, щIэщыгъуагъ къыхэнащ», — ар зэхэзыгъэувам щетх псалъэпэм деж.
алфавит зэкIэлъыкIуэкIэ яIэу псалъэжьхэмрэ псынщIэрыпсалъэхэмрэ тхылъым къызэрыщыхьам щIэджыкIакIуэм и Iуэхур щегъэпсынщIэ. ЦIыхум, хьэкIэкхъуэкIэхэм, щIыуэпсым ехьэлIа нэщэнэхэм, фIэщхъуныгъэхэм куэду ущрихьэлIэнущ абы. Апхуэдэ зэкIэлъыкIуэкIэ яIэщ хъыбарыжьхэм, таурыхъхэм, шыпсэхэм, гушыIэр зи лъабжьэ таурыхъхэм. ЦIыху щхьэхуэхэм я гъащIэм къыщыхъуахэм ятеухуа Iыхьэри гъэщIэгъуэнщ. Къамыгъэсэбэпыжу, ауэ иджыри къыздэсым къэзакъ къуажэхэм дэсхэм яIурылъ псалъэхэм я псалъалъи дыщIыгъужащ тхылъым.
«Къэбэрдей-Балъкъэрым щыIэ къэзакъ къуажэхэм щызэхуахьэсыжа псалъэжьхэмрэ псынщIэрыпсалъэхэмрэ» тхылъыр «Единое культурное пространство Кавказа» проектым хэту Котляровхэ Викторрэ Мариерэ езым я мылъкукIэ я тхылъ тедзапIэм къыщыдагъэкIащ. Тиражым и IыхьэфI республикэм и библиотекэхэм пщIэншэу иратынущ.
Тэрчокъуэ Дисэ.
